Tapaaminen kauppakeskuksessa päättyi paniikkiin ja pakenemiseen.

Lahtelainen 12-vuotias tyttö järkyttyi, kun häntä tuli 14-vuotiaan pojan sijaan tapaamaan aikuinen mies, joka oli pitänyt tyttöön yhteyttä Facebookin välityksellä ja esiintynyt teinipoikana. Hyväuskoinen tyttö odotti nettituttavastaan itselleen ystävää, koska tunsi itsensä yksinäiseksi.

Ensitapaamisesta tuli tytölle kauhukokemus. Mies ehdotti seurustelun aloittamista ja myöhemmin avioliittoa.

Tyttöön iski paniikki ja hän juoksi pois ja soitti äidilleen. Osapuolten tapaamiset jäivät yhteen kertaan.

Päijät-Hämeen käräjäoikeus tuomitsi 22-vuotiaan miehen lapsen seksuaalisen hyväksikäytön yrityksestä puolen vuoden mittaiseen ehdolliseen vankeuteen perjantaina.

Osapuolet pitivät yhteyttä noin kuukauden ajan Facebookin välityksellä. Helsinkiläinen mies oli ollut aloitteellinen, tiedustellut poikaystävistä ja kysellyt seksin harrastamisesta. He sopivat tapaamisesta lahtelaisessa Kauppakeskus Triossa.

Facebookissa mies esiintyi väärällä kuvalla ja väärillä henkilötiedoilla.

Tyttö odotti sovittuun aikaan 14-vuotiasta mukavannäköistä helsinkiläispoikaa, jonka kuva oli ollut viesteissä. Kokemus oli järkyttävä kun paikalle tulikin aikuinen mies, jota tyttö ei tunnistanut.

Mies kuitenkin tunnisti tytön. Hän lupasi välittömästi ostaa tytölle mitä tämä halusi. Tyttö koki tilanteen pelottavaksi ja ahdistavaksi.

He istuivat penkillä jonkin aikaa ja keskustelivat suomeksi. Mies käänsi keskustelun pian naimisiinmenoon ja esitti, että he menisivät jonnekin syrjäisempään paikkaan keskustelemaan.

Tyttö hämmentyi miehen puheista ja joutui paniikkiin. Hän pakeni paikalta, soitti äidilleen ja kertoi, mitä oli tapahtunut.

Ensitapaamisen jälkeen mies oli edelleen aktiivinen ja otti yhteyttä tyttöön, mutta tyttö ei enää vastannut niihin. Miehen vihjailevat puheet ahdistivat ja järkyttivät tyttöä.

Käräjäoikeudessa todistusaineistona käytettään lähetettyjä viestejä. Niistä kävi selkeästi ilmi miehen aktiivisuus. Mies tiesi olevansa tekemisissä 12-vuotiaan lapsen kanssa ja halusi olla hänen kanssaan seksuaalisessa suhteessa. Hän kuitenkin kiisti syytteen.

Käräjäoikeus katsoi, että miehen toiminta ja vihjailevat puheet täyttivät lapsen seksuaalisen hyväksikäytön yrityksen, josta maksimirangaistus on kolme vuotta vankeutta.

Perusteluissaan oikeus totesi, että internetin avulla on helppo kohdistaa johdattelua ja taivuttelua lapsiin, joiden kyky vaaran torjumiseen on vähäinen. Oikeuden mielestä vaara seksuaaliseen hyväksikäyttöön oli todellinen.

Koska miestä ei ollut aiemmin tuomittu mistään, määräsi oikeus kuuden kuukauden vankeustuomion ehdollisena. Lisäksi hänet määrättiin valvontaan vuodeksi ja kolmeksi kuukaudeksi.

Tytölle mies joutuu maksamaan loukkauksen aiheuttamasta kärsimyksestä 1 200 euroa.